
         



                  Anexa  nr.1 la H.C.L. nr. 42 din 30.03.2021
CAIET DE SARCINI

privind concesionarea prin licitație publică a  OBIECTIVULUI ȘTRAND
situat în Deta, strada Anton Kratzer, nr.48/A
1. Informaţii generale privind obiectul concesiunii
 1.1. Descrierea şi identificarea bunului care urmează să fie concesionat 
Prezentul caiet de sarcini, a fost stabilit pe baza legislaţiei în vigoare, în conformitate cu  art.129 (2) litera c) și alin. (6) litera b), art.309 alin. (7)  din OUG nr.57/2019 privind Codul Administrativ, cu modificările și completările ulterioare, şi Legea nr.50/1991 privind autorizarea executării lucrărilor, republicată, cu modificările și completările ulterioare, şi oferă celor interesați toate informațiile utile cu privire la modalitatea şi procedura de concesiune a  OBIECTIVULUI ȘTRAND situat în orașul Deta, județ Timiș, strada Anton Kratzer, nr.48/A.     
1.2. Destinația  bunurilor ce fac  obiectul  concesionării:
       Bunul ce urmează a fi concesionat face parte din domeniul public al Orașului Deta și este înscris în Cartea Funciară nr.402989 și se compune din:
      Teren împrejmuit  în suprafață de 7.911 mp.;
      Corp C1 Clădire cabine  Suprafața construită desfășurată la sol   349 mp.
      Corp C2 Bazin de înot   Suprafața construită desfășurată la sol  1173 mp.;

      Corp C3 Bazin de înot   Suprafața construită desfășurată la sol   423 mp.;

      Corp C4 Stație pompe    Suprafața construită desfășurată la sol   349 mp.;
      Pe o suprafață de cca 66,5 mp. teren se va acorda servitute de trecere cu piciorul și auto proprietarilor garajelor de la imobilul situat în Deta, str. Anton Kratzer nr. 48.  

OBIECTIVUL ŞTRAND  supus concesiunii, este situat în partea de est a oraşului Deta având ca vecini Stadionul din Deta și Parcul orașului Deta în partea de sud, la vest clădirea fostului muzeu al orașului la nord locuinţele existente în intravilanul oraşului. Terenul și construcțiile sunt proprietate publică a orașului Deta și sunt libere de sarcini.

Folosinţa actuală este de agrement, sport și bună dispoziție. 

Pe amplasamentul oferit spre concesionare, beneficiarii vor putea construi doar obiective de investiții prevăzute în PUG Deta – V 1 – Zona sport și agrement, cu acordul concedentului, ținând seama și de apartenența la domeniul public al imobilului. Orice lucrări autonome sau adăugate, realizare fără acordul concedentului, fără documente justificative sau fără autorizație de construire, când eliberarea acesteia se impune, revin de drept concedentului.  
UTILIZĂRI ADMISE. Sunt admise construcțiile și instalațiile specifice conform proiectelor legal avizate.

UTILIZĂRI INTERZISE

- se interzic orice intervenții care contravin legilor si normelor in vigoare;
- se interzic orice schimbări ale funcțiunilor spațiilor verzi publice si specializate;

- se interzice conversia grupurilor sanitare în spații comerciale;

- se interzice localizarea tonetelor și tarabelor prin decuparea spațiilor plantate;

- se interzice tăierea arborilor fără autorizația autorității locale abilitate.
 Accesul la bunul ce urmează a fi concesionat este asigurat prin strada Anton Kratzer, drum amenajat.

 1.3. MOTIVAȚIA CONCESIONĂRII 

 1.3.1 Motivația pentru componența legislativă: - Consiliul local, conform OUG 57/2019, art.129, alin 2 lit. c și alin (6) lit. a), hotărăște vânzarea, darea în administrare, concesionarea, închirierea sau darea în folosință gratuită a bunurilor proprietate publică a comunei, orașului sau municipiului, după caz, precum şi a serviciilor publice de interes local, în condiţiile legii.

1.3.2. Motivele de ordin tehnic, economic, financiar, social şi de mediu: 

Inițiativa concesionării are ca obiectiv principal utilizarea amplasamentului la potențialul maxim atât din punct de vedere al concedentului Consiliul Local Deta, cât şi al concesionarului. 

        Motivele de ordin tehnic, economic, financiar, social și de mediu care justifică concesionarea OBIECTIVULUI ȘTRAND, sunt:

a) - Date tehnice: : Ștrandul face parte din intravilanul localității, utilizarea conform PUG Oraș Deta este ,,Sport și Agrement" 

    - Utilități: La limita proprietății obiectivului există următoarele dotări edilitare și urbane:

 - rețea de energie electrică, 

-  rețea de canalizare , 

-  rețea de alimentare cu apă 

-  rețea telefonie 

-  drum acces

      Obiectivul ce urmează a fi concesionat este racordat la toate utilitățile existente în zonă. Terenul ștrandului este împrejmuit pe toată suprafața acestuia.

      Bazinele existente în zonă sunt funcționale.

      Clădirea se pretează pentru dezvoltarea de activități economice  dedicate comunității locale și turiștilor. Locația poate găzdui și diverse evenimente, cu respectarea legislației și a reglementărilor specifice.
   b) Motive de ordin economic:

- concesionarul va achita autorităţii concedente, în contravaloarea obiectivului concesionat, o redevenţă stabilită prin hotărâre a Consiliului local;

- atragerea la bugetul oraşului Deta de fonduri suplimentare rezultate în urma administrării optime de specialitate conform redevenței lunare prevăzute în contractul de concesiune;

 -  creșterea valorii financiare colectate la bugetul local.

 - concesionarea trece întreaga responsabilitate pentru modul de gestionare a obiectivului concesionat, în sarcina concesionarului (inclusiv cele de mediu).

 -  crearea de locuri de muncă, apropierea de locul de muncă;
          -  beneficii pentru:

          - administraţia locală prin plata redevenței aferente, 
          - furnizorii de utilităţi prin extinderea reţelelor şi mărirea numărului de consumatori;

- concesionarul va acoperi în întregime costurile ridicate de întreţinerea şi exploatarea obiectivului concesionat (bazine, clădiri, teren).
1.3.3. Motivele de ordin social: Beneficiile aduse direct şi indirect:

 - asigurarea unor condiţii de muncă generoase având toate dotările necesare la standarde înalte;

 - asigurarea unei concurenţe benefice pe piaţa aferentă categoriei de investiții;
 - dezvoltarea zonei de agrement; 

- crearea unui climat cu un impact pozitiv și condiții civilizate asupra comunității.  Motivaţia pentru componenta de mediu: - concesionarul.

1.3.4.Motivaţia pentru componenta de mediu: 

- concesionarul va avea obligaţia, prin contractul de concesiune, să respecte toată legislaţia în vigoare pe probleme de mediu astfel încât impactul cu mediul înconjurător să fie la limita minimă. Contractul de concesiune transferă responsabilitatea viitorului concesionar cu privire la respectarea clauzelor de protecţia mediului, printre care unele dintre cele mai importante sunt:

           - luarea tuturor măsurilor necesare pentru diminuarea și evitarea poluării solului şi a apei subterane, cu efecte asupra sănătăţii populaţiei;

- gestionarea eficientă a deşeurilor şi menţinerea cu stricteţe a condiţiilor de igienă cerute de reglementările legale în vigoare
2. Condiții generale ale concesiunii
          
2.1. Bunul predat concesionarului potrivit prevederilor contractului de concesiune, va fi utilizat de către acesta, în mod direct, pe riscul şi pe răspunderea sa, respectând legislația de protecția  mediului, pe toată perioada derulării contractului.       

2.2. Concesionarul nu are dreptul să schimbe destinaţia bunului pe toata durata concesiunii. 

Desfăşurarea de către concesionar a altor activităţi decât cele menţionate prin contract, fără acordul scris al concedentului, dă dreptul acestuia să considere contractul de concesiune reziliat de drept.

Cheltuielile privind amenajarea terenului în vederea construirii de construcții nepoluante vor fi suportate în totalitate de concesionar cu avizul concedentului.
Concesionarul poartă întreaga responsabilitate pentru respectarea tuturor reglementărilor în vigoare cu privire la securitatea şi sănătatea în muncă și apărarea împotriva incendiilor.

Responsabilitățile de mediu revin în exclusivitate concesionarului, începând de la preluarea bunului, până la încetarea contractului de concesiune.

Concesionarul are obligația de a obține și deţine, pe cheltuiala sa, toate acordurile şi avizele impuse de legislația mediului.

2.3.Bunul concesionat va fi folosit în regim de continuitate și permanență, pentru scopul în care a fost concesionat.

 2.4.Bunul concesionat nu va putea fi închiriat, subconcesionat sau dat în folosință/administrarea altei persoane.                                                                                                            

2.5.Contractul de  concesiune se încheie pe o perioadă de 5 ani. Durata contractului poate fi prelungită cu acordul părților, în condițiile existente la acea dată, cu posibilitatea renegocierii clauzelor contractuale, după caz, dacă sunt întrunite cumulativ, următoarele condiții:
a) concesionarul a achitat redevența la termenele convenite;

b) concesionarul a respectat, fără excepții, toate celelalte clauze contractuale;

c) concesionarul nu este înregistrat cu debite la bugetul local;
În caz contrar, bunul  concesionat se preia pe bază de proces verbal de predare primire.

2.6. Prețul minim al redevenței concesiunii este de: 4925 lei/lună fără TVA
Plata redevenţei se va face lunar cel mai târziu până la expirarea lunii pentru care se face plata, ultima redevență pe 25.12. a anului in curs şi va fi modificată prin HCL.
Plata redevenței se suportă de către concesionar și se achită în numerar la casieria Primăriei orașului, sau în contul RO74TREZ62421A300530XXXX, Trezoreria Deta. 
Plata redevenței se achită începând cu data predării imobilului pe bază de proces - verbal de predare - primire, până la finele lunii în curs. Refuzul concesionarului de a constitui garanția de bună execuție în termen de 5 zile de la încheierea contractului sau de a prelua imobilul în termen de 30 de zile de la constituirea garanției echivalează cu renunțarea la contract, putându-se percepe, în acest caz, daune-interese.   
În cazul nerespectării acestui termen se vor percepe penalități de întârziere în cuantumul stabilit prin contract.

Neplata la termen a redevenței atrage o penalitate de întârziere de 1% pe lună sau fracțiune de lună asupra sumei datorate.

 În caz de neplată, executarea silită se va face conform prevederilor legale în vigoare, iar concesionarul va fi obligat să achite redevența restantă, precum și penalitățile de întârziere și cheltuielile ocazionate de recuperarea debitului.

2.7. A Taxa de participare este obligatorie şi se constituie prin depunerea la casieria concedentului a unei sume în numerar.

Valoarea taxei de participare la licitaţia de concesiune este de 300 lei și nu se restituie.
Garanția de participare este în cuantum de 300  lei și nu se restituie: 

- în situația în care ofertantul își retrage oferta înainte de începerea licitației și pe parcursul derulării ei, în oricare din faze.
- nu se prezintă la încheierea contractului în termenul prevăzut.

Garanția de participare a ofertantului declarat câștigător poate fi reținută de concedent ca parte a garanției de bună execuție a contractului.
Contravaloarea documentației de licitație este de 90 lei.

B. Garanția de bună execuție contractuală se constituie de concesionar în scopul asigurării concedentului de îndeplinirea corespunzătoare a contractului.

Garanția de bună execuție este obligatorie şi se constituie prin virament bancar, depunere de numerar sau printr-un instrument de garantare emis în condiţiile legii de o societate bancară ori o societate de asigurări, la data semnării contractului de concesiune, care devine anexă la contract.

Garanția este obligatorie și se stabilește la nivelul contravalorii a trei redevențe.
Garanția de bună execuție se reține:

- oricând pe durata contractului de concesiune în limita prejudiciului creat, în cazul în care concesionarul nu îşi îndeplineşte din culpa sa obligaţiile asumate prin contract.

Anterior emiterii unei pretenţii asupra garanţiei de bună execuţie, concedentul are obligaţia de a notifica pretenţia atât concesionarului, cât şi emitentului instrumentului de garantare, precizând obligaţiile care nu au fost respectate şi modul de calcul al prejudiciului. Concesionarul este obligat să întregească garanția.
Date pentru constituirea taxei de participare, garanției de participare şi a garanției de bună execuţie prin ordin de plată:

- CUI 2503378
- Cont trezorerie : RO74TREZ62421A300530XXXX,  deschis la Trezoreria Deta.

2.8. Orice investiție sau amenajare care este necesară scopului pentru care a fost concesionat bunul se va realiza numai cu aprobarea concedentului, în baza unei autorizații de construire însoțită de toate avizele cerute de lege (Ex. Certificat de urbanism, Acord de mediu, Avize de racordare, Aviz PSI, Acord ROMTELECOM, etc), după caz.
Concesionarul este obligat:
- să ia, pe tot parcursul concesiunii, toate măsurile necesare şi obligatorii pentru protejarea mediului înconjurător în condiţiile prevăzute de legislația în vigoare privitoare la protecția mediului;

- să achite redevența aferentă.
3. Condiții de valabilitate pe care trebuie să le îndeplinească ofertele
Participantul la procedura de concesionare va avea în vedere la întocmirea ofertei, următoarele: 
1) Nivelul redevenței în lei care constituie bază de pornire la licitația publică, minim 4925 lei/lună fără TVA. 

2) Crearea a minim 5 locuri de muncă la sediul din loc. Deta, str. Anton Kratzer nr.48.
Concesionarul are obligația menținerii pe perioada de valabilitate a contractului a numărul de angajați prevăzuți în ofertă și, la solicitarea concedentului, să facă dovada în acest sens pe perioada derulării contractului.
Instrucțiunile privind modul de elaborare și prezentare a ofertelor vor fi detaliate în fișa de date a procedurii.
Oferta are caracter obligatoriu, din punct de vedere al conținutului, și este valabilă 90 de zile. 

 Procedura de licitație se poate desfășura numai dacă în urma publicării anunțului de licitație au fost depuse cel puțin două oferte valabile.
În cazul în care în urma publicării anunțului de licitație nu au fost depuse cel putin două oferte valabile, concedentul este obligat să anuleze procedura și să organizeze o nouă licitație, cu respectarea procedurii prevăzute de lege.
În cazul organizării unei noi licitații, procedura este valabilă în situația in care a fost depusă cel puțin o ofertă valabilă.
4. Clauze referitoare la încetarea contractului de concesiune
Contractul de concesiune încetează în următoarele situații:

· La expirarea termenului stabilit de părţi

1.1.contractul de concesiune încheiat pe durată determinată constituie în condiţiile legii titlu executoriu la expirarea termenului, concesionarul fiind obligat la predarea voluntară a imobilului către concedent. În caz contrar, concedentul poate proceda la eliberarea imobilului pe cheltuiala concesionarului.
Contractul de concesiune poate fi prelungit prin acordul de voință al părților, încheiat în formă scrisă, cu condiția ca durata însumată să nu depășească 49 de ani.
· Rezilierea pentru neexecutare de obligaţii

2.1.când, fără justificare, una dintre părţile contractului de concesiune nu îşi execută obligaţiile născute din acest contract, cealaltă parte are dreptul de a rezilia contractul de concesiune, cu daune-interese, potrivit legii; neexecutarea care privește obligaţiile principale care să aducă vătămări celeilalte părţi conduce la rezilierea de drept a contractului (de ex. distrugerea bunului, neplata redeveței, tulburarea gravă de posesie), fără intervenția instanței;

· Imposibilitatea folosirii bunului

3.1. dacă bunul este distrus în întregime (pieirea totală a bunului) sau nu mai poate fi folosit potrivit destinaţiei sale, concesiunea încetează de drept;

Contractul de concesiune încetează indiferent dacă pieirea lucrului este fortuită sau culpabilă; dacă există culpă, partea vinovată va fi obligată la daune-interese;

3.2. dacă pieirea lucrului este numai parţială sau posibilitatea folosirii lui există în parte, rezilierea este judiciară. În acest caz, concesionarul poate solicita în justiţie fie o scădere de preţ, corespunzătoare pieirii lucrului, fie, dacă partea pierită de lucru este atât de însemnată încât fără acea parte concesionarul n-ar fi încheiat contractul, rezilierea contractului;
3.3. în cazul imposibilității obiective a concesionarului de a-l exploata, situație în care concesionarul va notifica acest aspect, declarând renunțarea la concesiune.
· Desfiinţarea titlului concedentului
4.1.desfiinţarea titlului concedentului se poate realiza în multiple modalităţi: constatarea nulităţii, anulare, rezoluţiune, etc.

4.2. execepţie: locaţiunea va continua să producă efecte şi după desfiinţarea titlului concedentului pe o durată stipulată de părţi, fără a se depăşi un an de la data desfiinţării titlului concedentului, însă numai dacă concesionarul a fost de bună- credinţă la încheierea concesiunii.

· Moartea concesionarului/Dizolvarea persoanei juridice
5.1.  moştenitorii concesionarului pot denunţa contractul în termenul de 60 de zile de la data la care au luat la cunoştinţă de moartea concesionarului.

5.2. în caz de dizolvare a persoanei juridice, concedentul constată încetat de drept contractul.
· Denunţarea unilaterală de către concedent
Această modalitate de încetare a contractului are loc fără culpa concesionarului, ea fiind impusă de cauze obiective, care fac necesară o mai bună administrare a domeniului public, atunci când  interesul public național sau local o impune.  

La încetarea din orice cauză a contractului de concesiune, bunul care a făcut obiectul contractului va fi returnat concedentului liber de sarcini.

5. Reguli privind conflictul de interese
Pe parcursul aplicării procedurii de atribuire concedentul are obligația de a lua toate măsurile necesare pentru a evita situațiile de natura să determine apariția unui conflict de interese și/sau manifestarea concurenței neloiale. Nerespectarea acestor prevederi se sancționează potrivit dispozițiilor legale în vigoare.
Persoana care a participat la întocmirea documentației de atribuire are dreptul de a fi ofertant, dar numai în cazul în care implicarea sa în elaborarea documentației de atribuire nu este de natură să defavorizeze concurența.
Persoanele care sunt implicate direct în procesul de verificare/evaluare a ofertelor nu au dreptul de a fi ofertant sub sancțiunea excluderii din procedura de atribuire.
Nu au dreptul sa fie implicate în procesul de verificare/evaluare a ofertelor următoarele persoane:

a) soț/soție, ruda sau afin pană la gradul al II-lea inclusiv cu persoane care fac parte din consiliul de administrație, organul de conducere ori de supervizare al unuia dintre ofertanți, persoane juridice;
b) persoane care deţin părţi sociale, părţi de interes, acţiuni din capitalul subscris al unuia dintre ofertanţi sau persoane care fac parte din consiliul de administraţie, organul de conducere ori de supervizare al unuia dintre ofertanţi;

c) membri în cadrul consiliului de administraţie/organului de conducere sau de supervizare al ofertantului şi/sau acţionari ori asociaţi semnificativi persoane care sunt soţ/soţie, rudă sau afin până la gradul al II-lea inclusiv ori care se află în relaţii comerciale cu persoane cu funcţii de decizie în cadrul entităţii contractante.

 Nu pot fi nominalizate de către ofertant pentru executarea contractului persoane care sunt soţ/soţie, rudă sau afin până la gradul al II-lea inclusiv ori care se află în relaţii comerciale cu persoane cu funcţii de decizie în cadrul entităţii contractante.

Membrii Comisiei de evaluare au obligația de a semna pe propria răspundere o declarație de confidențialitate și imparțialitate și prin care confirmă că nu se află într-o situație care implică existența unui conflict de interese.

Drepturile şi îndatoririle părților se stabilesc prin contractul de concesiune.

Transmiterea dreptului de concesiune operează din momentul predării imobilului. 

